title: Προκλήσεις και προοπτικές στη διοργάνωση υβριδικών συνεδρίων
title: Challenges and prospects in the organization of hybrid conferences
titleType: AlternativeTitle
Creators: name: Τσιαμπούλα, Γεωργία-Βασιλική
Publisher: name: Πανεπιστήμιο Δυτικής Αττικής
Year: 2024
Subjects: Υβριδικό συνέδριο
Συνεδριακός τουρισμός
Οργάνωση συνεδρίων
COSPAR
Hybrid conference
Conference tourism

description: Τα επιστημονικά συνέδρια συνιστούν θεμελιώδες συστατικό της ακαδημαϊκής πορείας των ερευνητών, παρέχοντάς τους τη δυνατότητα να ενημερώνονται για τις πιο πρόσφατες εξελίξεις και τάσεις στον εκάστοτε επιστημονικό κλάδο, ενώ παράλληλα τους προσφέρουν την ευκαιρία να παρουσιάζουν το ερευνητικό τους έργο στην επιστημονική κοινότητα. Αυτές οι εκδηλώσεις είναι απαραίτητες για τη δημιουργία δικτύων και την ανάπτυξη συνεργασιών, με ιδιαίτερη σημασία για τους ερευνητές που βρίσκονται στα αρχικά στάδια της σταδιοδρομίας τους. Λόγω της πανδημίας COVID-19 και των ταξιδιωτικών απαγορεύσεων και περιορισμών, τα δια ζώσης (on site) συνέδρια από τον Μάρτιο του 2020 ακυρώθηκαν, αναπρογραμματίστηκαν ή μεταφέρθηκαν σε διαδικτυακό περιβάλλον, επιτρέποντας στους επιστήμονες να παρουσιάσουν την έρευνά τους και να αλληλοεπιδράσουν με μέλη της κοινότητας τους εικονικά ανοίγοντας ένα νέο κεφάλαιο στη διεξαγωγή συνεδρίων. Η διεξαγωγή των συνεδρίων σε διαδικτυακές πλατφόρμες έχει πολλά πλεονεκτήματα, όπως τη προσβασιμότητα σε ένα πιο διευρυμένο κοινό, επιτρέποντας τη συμμετοχή εξ αποστάσεως, το χαμηλότερο κόστος συμμετοχής και με μηδενικά έξοδα μεταφοράς και διαμονής, καθώς και τη δυνατότητα συμμετοχής στο επιστημονικό πρόγραμμα διακεκριμένων διεθνών προσωπικοτήτων που σε ένα φυσικό συνέδριο το κόστος μεταφοράς και διαμονής τους στην εκάστοτε πόλη πραγματοποίησής του θα ήταν απαγορευτικό για τα οικονομικά δεδομένα αρκετών συνεδρίων. Χάρη σε αυτά τα πλεονεκτήματα, πολλά διαδικτυακά συνέδρια παρουσίασαν υψηλότερα ποσοστά συμμετοχής σε σύγκριση με τα δια ζώσης συνέδρια. Τα διαδικτυακά συνέδρια, ωστόσο, έχουν ορισμένα μειονεκτήματα, όπως περιορισμένη αλληλεπίδραση μεταξύ των συμμετεχόντων, επιπτώσεις στην υγεία λόγω της παρακολούθησης μεγάλου χρονικού διαστήματος μέσω μίας ηλεκτρονικής συσκευής (laptop, tablet, τηλεόραση, κινητό, οθόνη), περιορισμό στην ευκαιρία ανοιχτής συζήτησης και αλληλεπίδρασης μεταξύ συμμετεχόντων-ομιλητών-χορηγών αλλά και τεχνικά ζητήματα κατά την διεξαγωγή τους που μπορεί να δημιουργήσουν σημαντικές αλλαγές και καθυστερήσεις στο χρονοδιάγραμμα υλοποίησης του προγράμματος. Τα Υβριδικά συνέδρια είναι μια εξελιγμένη μορφή των συνεδρίων η οποία συνδυάζει τη δια ζώσης και διαδικτυακή παρακολούθηση, αποτελώντας μια λύση που θα μπορούσε να αντιμετωπίσει τις αδυναμίες που εντοπίζονται στην αποκλειστικά δια ζώσης ή διαδικτυακή διεξαγωγή τους. Τα Υβριδικά συνέδρια ακολούθησαν την μετά COVID-19 εποχή και το επιστημονικό κοινό δείχνει να ανταποκρίνεται θετικά σε αυτή τη μορφή συμμετοχής. Ωστόσο, οι προκλήσεις που καλούνται να αντιμετωπίσουν οι διοργανωτές αυτής της μορφής συνεδρίων είναι πολλές μιας και η επιτυχία της εκδήλωσης διάφορους παράγοντες, όπως τον πολύ καλό προγραμματισμό και οργάνωση τους, την οικονομική βιωσιμότητα του συνεδρίου καθώς και την ευελιξία και άμεση δράση όπου κριθεί αναγκαίο. Η παρούσα εργασία θα επιχειρήσει να καταγράψει τις ευκαιρίες και τις προκλήσεις που κλήθηκε να αντιμετωπίσει τόσο ο φορέας διοργάνωσης όσο και ο PCO κατά το σχεδιασμό και τη διεξαγωγή του παγκόσμιου συνέδριου διαστημικής έρευνας και τεχνολογίας CΟSPAR (COSPAR 2022 - 44th Scientific Assembly) το οποίο έλαβε χώρα στην Αθήνα στις 16-24 Ιούλιου του 2022, προσελκύοντας διεθνείς διαστημικούς οργανισμούς και επιστήμονες από όλο τον κόσμο.